Grondgryp-verdagte tydens operasie vasgetrekArgieffoto Die provinsiale taakspan in KwaZulu-Natal het ŉ 85-jarige man in hegtenis geneem in verband met die onwettige verkoop van plaasgrond in die Inanda-omgewing. Brig. Jay Naicker, woordvoerder van die polisie, het gesê die taakspan, tesame met eenhede van Pietermaritzburg en Durban, het die verdagte Donderdag in hegtenis geneem, en dat hy en sy medepligtiges aan 19 sake van diefstal, betreding, kwaadwillige saakbeskadiging, intimidasie en bedrog verbind word. Volgens Naicker spruit die ondersoek uit talle sake wat in 2017 en 2018 deur plaaseienaars in die omgewing aanhangig gemaak is. “Die sake is aan die provinsiale taakspan oorhandig nadat dit onder die waarnemende provinsiale polisiekommissaris se aandag gebring is dat daar geen vordering gemaak is rakende die ondersoeke na die sake nie.” Naicker het gesê ná ŉ uitgerekte ondersoek, waarby die kantoor van die adjunk-direkteur van openbare vervolging in KwaZulu-Natal betrokke was, is ŉ operasie uitgevoer waartydens die verdagte private grond aan polisieagente vir R20 000 verkoop het. Volgens Naicker het die verdagte se medepligtiges op die vlug geslaan nadat hulle van sy inhegtenisneming te hore gekom het en is die polisie tans op soek na ŉ verdere twee verdagtes. Die verdagte sal binnekort in die hof verskyn op aanklag van bedrog en kwaadwillige saakbeskadiging. Volgens Naicker sal daar na verwagting nog aanklagte volg ná sy hofverskyning. Die polisie het intussen ŉ beroep gedoen op mense wat vermoed hulle het onwettig grond in die omgewing gekoop om na vore te kom en hul samewerking aan die ondersoekbeamptes te gee. Enigiemand wat inligting het oor die saak kan ao. Mlungwana bel by 082 6627 764.